बीजेपी विधायक ने दी धमकी- अगर मृत गायों के मालिकों को मुआवजा नहीं दिया तो फेंकेंगे पत्थर  
बीजेपी नेता गोपाल भार्गव ने इलेक्ट्रिसिटी बोर्ड को दी धमकी 
कहा- मृत गायों के मालिकों को मुआवजा नहीं दिया तो फेंकेंगे पत्थर
जानवरों की मौत उस वक्त हुई जब वह जंगली क्षेत्र में चर रहे थे
बीजेपी नेता गोपाल भार्गव (Gopal Bhargava) पर अधिकारियों को धमकाने के आरोप लगे हैं. दरअसल सागर जिले के कडता गांव में गायों के एक झुंड की करंट लगने से मौत हो गयी थी जिसके बाद भार्गव ने मारे गए मवेशियों के मालिकों के लिए मुआवजे की मांग की और इलेक्ट्रिसिटी बोर्ड को चेतावनी दी. एएनआई के एक वीडियो के मुताबिक, 'रेहली के विधायक गोपाल भार्गव घटना की जिम्मेदारी ना लेने की वजह से अधिकारियों को फोन पर धमकाते हुए दिख रहे थे.' भार्गव ने कहा, 'इसकी देखरेख करना आपका काम था. हम चाहते हैं कि आप गायों के मालिकों को मुआवजा दें वर्ना हम प्रदर्शन करेंगे और इलेक्ट्रिसिटी बिल्डिंग पर पत्थर फेंकेंगे.'
सूत्रों के मुताबिक कथित तौर पर जानवरों की मौत उस वक्त हुई जब वह जंगली क्षेत्र में चर रहे थे. झुंड ने तार पर पैर रख दिया था. करंट लगने की वजह से उनकी मौत हुई.